Adashic padpidec:
Mibitedi caic:
Abitedimbo bëdambo iquec,
quetiapimbo iquebi.
Tauambuen:
Nuquibi icnu.
Cho,
umbi caondaido cun iuabotedi tantiembi.
Adquid icnubi abentsëc icsambo iquec.
Aid chuiquin Nuquin Papan tantiamiac nuquin tsusedpan naden chuiquin dada uapampic:
Ubëtan pequidën
ubi chieshënquido ubi bedmendac,
quequin chuipampic.
Aden ubi bedmesho issun:
Nuquin Papan Chomiaid icquin abi bedmete chiecshenda neposh,
quequin ma tantianu,
queshun mibitedi chiec nebi.
Tantia.
Mibitedi abimbo chuinu.
Mibi padquid umbi nidmiaidën umbi naid chuibansho tantiash:
Ai,
abimbo caic,
queshun ubi tantiabenquimbi ubi chomequidtsen tantiabenendac,
quepondash Esus.
Aden chuishumbic Esusën uënësquioshë yanquin naden chuipondash:
Abimbo chiembique.
Tantia.
Mibitedi ubëd icquido icnuc abentsëcshun ubi chieshënquido ubi bedmendac,
quesho tantiash abëd icquidobëd bëisnanec:
¿Tsutsien capec?
quecuededpondabi otacquio tantiec.
Adnubien abëd icquid abentsëc ambi tantiaidquio iquec Esusën dayuntsëqui uepondac.
Adec Esusën dayuntsëqui ueshobini Simon Petedon onquenquio icquin mëdquin:
¿Tsutsi cai?
ca,
capondashi.
Adoaquimbi Esusën dayuntsëc icquin:
¿Tsutsi cai,
Icbo?
capondac.
Adoaquien Esus:
Umbi pan cuëshë ënë puntanquin meniac bedquid aidi nendac,
quetanquin pan cuëshë ënë puntanquin Simon Iscadioten mado Udas menepondash.
Aden meniac bednubi ambi tantiaidquio namenuec Mayan Icsa Satanas Udas dapuduedquiopanëdash.
Adshobien Esusën:
Mimbi tantiacpadombuen badedquio nëbimbobi naic nid,
Udas,
capondash.
Adsho tantiash ubitedishun tantienquio yec:
¿Atotsi quiash:
Baded naic nid,
quepec Esus?
quecuededpondac.
Adsho tantiash:
Udas nuqui piucquid dayun uashunquid nec,
quequin tantiec utsi utsiec:
Piucquid buanshun nuqui nëbi petequid bedtan,
caquimbien nachitec,
quenubi utsi utsiec:
Piucquid nibëdquido piucquid menetan,
caquimbien nachitec,
quepondabi.
Aden meniac pan cuëshë bedanec Udas badedquio inchëshëmbi nidpondash.
Udas nidbombien Esus:
Matsesën Tishaid icquimbi Nuquin Papan Chiaidtedi nëbimbobimbi nainendac.
Umbi nainsho issun:
Abitedishun Icbo icquin Nuquin Papan namiac ambi tantiaidtedi nainosh,
caindac matsesën.
Adembidi ubi cain:
Abëd abitedishun Icbo icsho Nuquin Papan namiac nainosh,
caindac.
Aden umbi Matsesën Tishaid icquin:
Abitedishun Icbombo nec,
camiacpadombuembidi Cun Pantsen:
Abitedishun Icbombo nec,
ubi camendac.
Nëbimbobi naindac,
quepondash Esus.
Tantia.
Umbi tantiaido yec cun mado caido icsho mibitedi chuinu.
Mibëd iuec tabadenquio iquendabi.
Umbi isadaidbon chuiquid tapabo chuibocpadombuembidi mibitsen chuiuanu.
Ubi nidacsho nibënquin mibitedishun ubi istuidenquio iquendac.
Ubi nidacno mibi nidtiapimbo iquendac.
Aden tantiaquin Nuquin Papan Chiaid chuca utsi mibi chuinu.
Ubi nidan umbi chiacpadombuen nata.
Umbi mibitedi tantiaquiacpadquiecbidi mibitedi tantiananquiota.
Ubi tantiaquido yec mibitedi tantianansho issun:
Adec tantiananquidombo Esusbëd icquido nec,
quequin utsibon tantiatsiash,
quepondash Esus.
Adec:
Nidebi,
quesho tantiashun Simon Petedon:
¿Mitsimbo nide,
Icbo?
capondash.
Adoaquien Esusën:
Nëbi mibi nidtiapimbo yacno nidebi.
Iuecash ambo mibitsen nidendac,
capondash.
Adsho tantiash Petedo:
Icbo ¿atotsi quiashibi nëbi mibëd nidtiapimbo icpe?
capondash.
Mibëd nidec dacuëdenquio ictsiabi.
Mibi chieshënquidon:
Cuessunnenu,
mibi casho tantiash:
Ubien natiad iquec,
quetsiandabi,
capondash Petedon.
Adsho tantiashien Esus:
Ubien natiad iquec ¿quecta ictsia?
Tantia.
Mibi chuinu.
Cachina cuëdanabi icnuc:
Umbi isacmaid nec,
quequin mimbi 3teden chiendac,
quepondash Esus.